Comunicat de presă

ref: *Workshop organizat în cadrul Proiectului LIFE ,,Conservarea Gâștei cu Gât Roşu pe traseul său de migraţie’’*, cod Proiect: LIFE16 NAT/BG/000847 LIFE FOR SAFE FLIGHT

31 ianuarie 2023

Ministerul Mediului, Apelor și Pădurilor, în calitate de Partener în Proiectul ,,Conservarea Gâștei cu Gât Roşu pe traseul său de migraţie’’, a organizat luni, 30 ianuarie 2023, la Hotel MyContinental din Bucureşti, un workshop pentru diseminarea și prezentarea detaliată a Planului Național de Acțiune pentru conservarea și managementul populației de gâscă cu gât roșu (Branta ruficollis), în perioada 2022-2032.

Lider de Proiect este Societatea Ornitologică Bulgară iar Partenerii din România sunt Ministerul Mediului, Apelor și Pădurilor, Societatea Ornitologică Română (SOR), Asociația Generală a Vânătorilor și Pescarilor Sportivi din România (A.G.V.P.S.) și Romsilva-Parcul Natural Balta Mică a Brăilei.

Obiectivele Proiectului sunt:

* îmbunătățirea cunoștințelor cu privire la importanța amenințărilor specifice la adresa specie;
* aplicarea măsurilor de conservare pentru a reduce mortalitatea directă și indirectă cauzată de vânătoare și perturbări în zonele proiectului și de-a lungul traseului de migraţie;
* implicarea părților interesate în dezvoltarea practicilor de management pentru conservarea gâștei cu gât roșu în ,,locuri cheie’’ pentru a îmbunătăți condițiile pentru specie;
* implicarea comunităților și a părților interesate pentru a spori sprijinul comunității față de conservarea gâștei cu gât roșu și, în general, a rețelei Natura 2000;
* evaluarea efectelor implementării planului internațional de acțiune privind speciile asupra stării speciilor, prin dezvoltarea unui sistem cuprinzător de monitorizare în toate țările aflate pe traseul de migraţie.

Acțiunile implementate în cadrul proiectului vor servi drept măsuri de atenuare pentru a compensa parțial amenințările și problemele care rezultă din creșterea incidenţei secetei în Asia Centrală și în alte părți de pe traseul de migraţie a speciei. Proiectul reprezintă o contribuție majoră la implementarea Planului internațional de acțiune privind speciile AEWA/EC pentru gâsca cu gât roșu.

În prima parte a workshop-ului, doamna Marisanda PÎRÎIANU, din cadrul MMAP, a prezentat Programul LIFE al Uniunii Europene și Proiectul ,,Conservarea Gâștei cu Gât Roşu pe traseul său de migraţie’’.

Reprezentantul SOR, domnul Emil TODOROV, a prezentat Planul Național de Acțiune pentru conservarea și managementul populației de gâscă cu gât roșu (Branta ruficollis), în perioada 2022-2032. Acesta a fost elaborat de către SOR, împreună cu Partenerii din Proiect, și aprobat de către MMAP.

Directorul general al Direcției Generale Biodiversitate din cadrul MMAP, doamna Daniela DRĂCEA, a detaliat procesul de elaborare și aprobare al Planului Național de Acțiune.Reprezentantul AGVPS, domnul Vladimir TALPEȘ, a vorbit despre activitățile realizate și despre provocările întâlnite în implementarea proiectului.

În a doua parte a workshop-ului au avut loc discuții referitoare la implementarea activităţilor viitoare din Planul Național de Acțiune pentru conservarea și managementul populației de gâscă cu gât roșu, în perioada 2022-2032, precum și despre identificarea surselor de finanțare pentru transpunerea în practică a măsurilor cuprinse în Plan.

La workshop au participat reprezentanți ai Partenerilor din Proiect, precum și ai părților interesate din zonele de implementare a proiectului – ANPM, AGVPS, GNM, ANANP, AJVPS, APM din Ialomița, Călărași, Buzău, Olt, Brăila, Galați,Tulcea, Constanța, APIA Tulcea, Institutul de Biologie București-Centrala Ornitologică Română, Facultatea de Biologie-Universitatea din București, Asociația Accipiter și Institutul de Cercetare-Dezvoltare pentru Protecția Plantelor-ICDPP București.

*Serviciul Managementul Fondurilor Europene*